
Številka: 0141-12/2026-3340-2
Datum: 12. 8. 2026


Na podlagi prvega in četrtega odstavka 18. člena Odloka o ustanovitvi javnega zavoda Posavski muzej Brežice (Uradni list RS, št. 93/20 in 1193/26) Ministrstvo za kulturo Republike Slovenije objavlja

JAVNO VABILO
za imenovanje člana sveta Posavskega muzeja Brežice na predlog Ministrstva za kulturo
Rok za oddajo prijav je 21. 9. 2026.
1. Na podlagi prvega, tretjega in četrtega odstavka 18. člena Odloka o ustanovitvi javnega zavoda Posavski muzej Brežice (Uradni list RS, št. 93/20 in 1193/26) ministrica za kulturo Republike Slovenije predlaga Skupnemu organu Občine Brežice, Občine Kostanjevica na Krki, Občine Krško in Občine Sevnica za izvrševanje ustanoviteljskih pravic v javnem zavodu Posavski muzej Brežice (v nadaljnjem besedilu: skupni organ) v imenovanje predstavnika Ministrstva za kulturo (v nadaljnjem besedilu: ministrstvo) v svet javnega zavoda Posavski muzej Brežice (v nadaljnjem besedilu: svet javnega zavoda). Predstavnik ministrstva se imenuje izmed strokovnjakov s področja dela muzeja, financ ali pravnih zadev. Mandat članov sveta traja pet let. 
2. Za člana sveta javnega zavoda je kot predstavnik ministrstva lahko v imenovanje skupnemu organu predlagan kandidat, ki izpolnjuje naslednje pogoje: 
· ima najmanj izobrazbo, pridobljeno po študijskem programu druge stopnje oziroma izobrazbo, ki ustreza ravni izobrazbe, pridobljene po študijskih programih druge stopnje, in je v skladu z zakonom, ki ureja slovensko ogrodje kvalifikacij, uvrščena na 8. raven slovenskega ogrodja kvalifikacij;
· je strokovnjak s področja dela muzeja ali področja financ ali pravnih zadev;
· ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, na nepogojno kazen zapora v trajanju več kot šest mesecev;
· ni zaposlen v tem javnem zavodu;
· je član največ dveh organov nadzora ali upravljanja pravnih oseb javnega sektorja, oziroma enega, če je javni uslužbenec, zaposlen v državnem organu;
· ni funkcionar v izvršilni veji oblasti oziroma funkcionar, katerega opravljanje funkcije ni združljivo s članstvom v svetu javnega zavoda;
· ni v poslovnem razmerju z javnim zavodom (dobavitelj blaga ali storitev za javni zavod, za katerega kandidira, vključujoč svetovalne in revizorske storitve);

· v primeru izbora poda soglasje k imenovanju;

· dovoljuje obdelavo in uporabo osebnih podatkov, vendar izključno z namenom in v zvezi s postopkom imenovanja za predstavnika ustanovitelja v organu javnega zavoda, za katerega kandidira. 
3. Pri izbiri kandidata se bodo poleg zgoraj navedenih pogojev upoštevala tudi naslednja merila:

· poznavanje področja delovanja javnih zavodov na področju kulture; 

· strokovna znanja in izkušnje s področja dejavnosti zavoda;

· strokovna znanja in izkušnje s področja strokovnega dela javnega zavoda;

· znanja s področja vodenja in upravljanja;

· delovne izkušnje;

· ugled v strokovni in širši javnosti.
      Od kandidata se pričakuje tudi:

· splošna razgledanost in druga uporabna znanja;

· komunikacijske sposobnosti;

· sposobnost dela v skupini.

4. Kandidati morajo posredovati prijavo z vsemi naslednjimi prilogami v predpisani obliki:
· življenjepis v predpisani obliki EUROPASS; 

· izjavo 1 in izjavo 2 (izključno z namenom in v zvezi s postopkom imenovanja, izjavi sta prilogi tega javnega vabila);  

· predstavitveno pismo.

5. Kandidati pošljejo prijavo v zaprti ovojnici z oznako:
Ne odpiraj »Javno vabilo za sodelovanje v svetu javnega zavoda Posavski muzej Brežice - za člana sveta« na naslov: Ministrstvo za kulturo, Maistrova 10, 1000 Ljubljana, do vključno 21. 9. 2026.
Za pisno obliko prijave se šteje tudi elektronska oblika, poslana na elektronski naslov: gp.mk@gov.si pri čemer veljavnost prijave ni pogojena z elektronskim podpisom. Nepopolna prijava se ne obravnava.
Kontaktna oseba za dodatna pojasnila: 

mag. Marija Brus, sekretarka na Direktoratu za kulturno dediščino, elektronski naslov: marija.brus@gov.si, telefon: 01 4007976.

Kandidati bodo obveščeni le v primeru imenovanja. V postopku javnega vabila ni možnosti vlaganja pravnih sredstev. 
Uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske.

 







dr. Ignacija Fridl Jarc 
MINISTRICA
Prilogi: 


Priloga 1 - Izjava o soglasju za kandidaturo 

Priloga 2 - Izjava o izpolnjevanju pogojev 

